Bon temps i èxit de públic a la fira de la caça - Cassà Digital
Bon temps i èxit de públic a la fira de la caça
Diumenge, 14 de març de 2010 a les 14:00h
Amb un temps assolellat que anava desfent les restes de neu que encara recordaven la tempesta de dilluns, avui se celebra a Cassà la sisena edició de la fira de la caça i la pesca i la mostra gastronòmica, amb una important presència de públic que no s'ha volgut perdre aquesta cita.
Tot i que el canvi d'escenari ha agafat desprevinguts a alguns visitants (enguany la fira no es fa al parc de l'estació sinó que estava prevista al recinte firal i finalment s'ha passat a la nau polivalent), des de primeres hores del matí centenars de persones han anat passant per la fira, primera per assistir a l'esmorzar dels caçadors i després per assistir a les diferents activitats programades al llarg del matí.
La degustació de vins, el taller de pastisseria, les proves de tir amb arc, la passejada amb cavalls, el ball de gegants, la demostració d'obediència d'animals, els concursos de pesca per a totes les edats i la multitud de parades situades a l'aparcament del davant de la nau polivalent han gaudit d'una bona presència de visitants que han aprofitat l'arribada del temps primaveral per oblidar-se dels problemes viscuts aquesta setmana.